**ΣΥΜΦΩΝΙΑ ΠΑΡΟΧΗΣ ΥΠΗΡΕΣΙΩΝ ΜΕΤΑΞΥ ΕΝΤΟΛΕΑ ΚΑΙ ΣΥΜΒΟΥΛΟΥ ΜΕΛΕΤΗΤΗ**

Η Συμφωνία αυτή γίνεται στη ……………………………… την …….... ημέρα του μήνα ................................... του έτους 20….

**ΜΕΤΑΞΥ:**

***…………………….*** με ΑΔΤ ***…………………….*** ή (εάν πρόκειται για νομικό πρόσωπο) με αριθμό εγγραφής εταιρείας ***…………………….***, με διεύθυνση ***…………………….***

**Ή**

***…………………….*** με αρ. εγγραφής στο ΕΤΕΚ ***…………………….*** ή αρ. εγγραφής Εταιρείας Μελετών στο ΕΤΕΚ ***…………………….***, με διεύθυνση ***…………………….***

(που από τώρα και στο εξής θα καλείται “**ο** **Εντολέας**”) από τη μια,

**ΚΑΙ**

***…………………….*** με αρ. εγγραφής στο ΕΤΕΚ ή αρ. εγγραφής Εταιρείας Μελετών στο ΕΤΕΚ ***…………………….***, με διεύθυνση ***…………………….***

(που από τώρα και στο εξής θα καλείται “**ο Σύμβουλος Μελετητής**”) από την άλλη,

που από τώρα και στο εξής θα αναφέρονται το “**Μέρος**” και τα “**Μέρη”**,

**ΠΡΟΟΙΜΙΟ:**

**ΕΠΕΙΔΗ**

**Α. *…………………….*** με ΑΔΤ ***…………………….*** ή (εάν πρόκειται για νομικό πρόσωπο) με αριθμό εγγραφής εταιρείας ***…………………….***, με διεύθυνση ***…………………….*** (που από τώρα και στο εξής θα καλείται “**ο Πελάτης**”), έχει αναθέσει στο Μελετητικό Γραφείο την παροχή γενικών Συμβουλευτικών Υπηρεσιών και Συντονισμού Μελετών οι οποίες καθορίζονται στη Συμφωνία Παροχής Υπηρεσιών ημερομηνίας ***…………………….*** μεταξύ του Πελάτη και του Μελετητικού Γραφείου (που από τώρα και στο εξής θα καλείται «**η ΣΠΥ**»),

**ΚΑΙ ΕΠΕΙΔΗ**

**Β.** Ο Πελάτης επιθυμεί την οικοδομική ανάπτυξη του ακινήτου με αρ. εγγραφής ***…………………….***, Φύλλο/Σχέδιο ***…………………….***, αρ. τεμαχίου ***…………………….*** που βρίσκεται ***…………………….*** (που από τώρα και στο εξής θα καλείται **«το Ακίνητο»**),

**ΚΑΙ ΕΠΕΙΔΗ**

**Γ.** Το Μελετητικό Γραφείο δύναται να αναλάβει την παροχή των γενικών Συμβουλευτικών Υπηρεσιών και του Συντονισμού Μελετών δυνάμει των σχετικών προνοιών του Νόμου και της ΣΠΥ,

**ΚΑΙ ΕΠΕΙΔΗ**

**Δ.** Ο Πελάτης και το Μελετητικό Γραφείο έχουν υπογράψει την “Εξουσιοδότηση Εντολέα σε Εγγεγραμμένους Μηχανικούς για Παροχή Υπηρεσιών”[[1]](#footnote-1)[[2]](#footnote-2) με αρ. ***…………………….*** για την παροχή των γενικών Συμβουλευτικών Υπηρεσιών και του Συντονισμού Μελετών για την οικοδομική ανάπτυξη στο Ακίνητο (που τώρα και στο εξής θα καλείται «**το Έργο**»),

**ΚΑΙ ΕΠΕΙΔΗ**

**Ε.** Ο Εντολέας επιθυμεί να αναθέσει μέρος των υπηρεσιών που αναφέρονται στη ΣΠΥ σε σχέση με το Έργο στον Σύμβουλο Μελετητή και ο Εντολέας και ο Σύμβουλος Μελετητής έχουν υπογράψει στις ***…………………….*** την “Εξουσιοδότηση Εντολέα σε Εγγεγραμμένους Μηχανικούς για την Παροχή Υπηρεσιών” με αρ. ***…………………….,***

**ΓΙ’ ΑΥΤΟ ΣΥΜΦΩΝΟΥΝΤΑΙ ΤΑ ΑΚΟΛΟΥΘΑ:**

**1.** Το Προοίμιο συμφωνείται ότι αποτελεί αναπόσπαστο μέρος της παρούσας Συμφωνίας.

**2. ΕΡΜΗΝΕΙΑ**

Στην παρούσα Συμφωνία, εκτός αν προκύπτει διαφορετική έννοια από το κείμενο, οι ακόλουθοι όροι έχουν την ερμηνεία η οποία τους αποδίδεται πιο κάτω:–

**“Αρχιτέκτονας”** σημαίνει πρόσωπο το οποίο-

(i) είναι εγγεγραμμένο στο μητρώο μελών ή στο Μητρώο Εταιρειών Μελετών του ΕΤΕΚ στον κλάδο της Αρχιτεκτονικής και κατέχει άδεια ασκήσεως επαγγέλματος στην Αρχιτεκτονική, δυνάμει του Νόμου, ή με βάση την κείμενη νομοθεσία δικαιούται να αναλαμβάνει εργασία προσήκουσα σε αρχιτέκτονα, και

(ii) έχει κατάλληλα εξουσιοδοτηθεί, είτε από το Μελετητικό Γραφείο είτε από τον Πελάτη, για την παροχή συγκεκριμένης υπηρεσίας για τους σκοπούς του Έργου∙

**“Βασικές Υπηρεσίες”** σημαίνει τις υπηρεσίες που περιγράφονται στα Παραρτήματα της παρούσας Συμφωνίας, ως Βασικές Υπηρεσίες.

**“Γενικός Εργολήπτης”** ή **“Εργολήπτης”** σημαίνει τον Εργολήπτη στον οποίο ανατίθεται από τον Πελάτη η εργοληπτική εκτέλεση του Έργου ή μέρους του.

**“Γήπεδο”** ή **“Εργοτάξιο”** σημαίνει το μέρος όπου διεξάγονται οι κατασκευαστικές εργασίες για την ανάπτυξη και κατασκευή του Έργου.

**“Ειδικός Σύμβουλος”** σημαίνει πρόσωπο, εκτός από το Μελετητικό Γραφείο και τον Σύμβουλο Μελετητή, το οποίο διορίζεται από τον Πελάτη για την παροχή συγκεκριμένης συμβουλευτικής υπηρεσίας για τους σκοπούς ανάπτυξης και κατασκευής του Έργου.

**“Εκτός έδρας”** σημαίνει ότι το Γήπεδο βρίσκεται σε τέτοια απόσταση από την έδρα του Γραφείου του Συμβούλου Μελετητή και έχει συμφωνηθεί μεταξύ του Εντολέα και του Συμβούλου Μελετητή με την παρούσα Συμφωνία ότι είναι “εκτός έδρας”.

**“Επίβλεψη Έργου”** σημαίνει τη διενέργεια επιθεωρήσεων στο Εργοτάξιο και όπου αλλού απαιτείται από την παρούσα Συμφωνία όπως κρίνεται αναγκαίο με βάση τις παραδεδεγμένες τεχνικές διαδικασίες και την τεχνική δεοντολογία, τηρουμένων πάντοτε των υποχρεώσεων, καθηκόντων ή ευθύνης που επιβάλλονται στον Σύμβουλο Μελετητή από ή δυνάμει των διατάξεων της εκάστοτε ισχύουσας νομοθεσίας.

**“Επιμελητήριο”** ή **“ETEK”** σημαίνει το Επιστημονικό Τεχνικό Επιμελητήριο Κύπρου.

**“Επιπρόσθετες Υπηρεσίες”** σημαίνει οποιεσδήποτε επιπρόσθετες υπηρεσίες παρέχονται από τον Σύμβουλο Μελετητή, πέραν των Βασικών Υπηρεσιών.

**“Έργο”** σημαίνει οποιαδήποτε εργασία ή οποιοδήποτε άλλο ζήτημα συνεπάγεται κατασκευαστικές εργασίες και ορίζεται στη Συμφωνία.

**“Ηλεκτρολόγος Μηχανικός”** σημαίνει πρόσωπο το οποίο-

(i) είναι εγγεγραμμένο στο μητρώο μελών ή στο Μητρώο Εταιρειών Μελετών του ΕΤΕΚ στον κλάδο της Ηλεκτρολογικής Μηχανικής και κατέχει άδεια ασκήσεως επαγγέλματος στην Ηλεκτρολογική Μηχανική, δυνάμει του Νόμου, και

(ii) έχει κατάλληλα εξουσιοδοτηθεί, είτε από το Μελετητικό Γραφείο είτε από τον Πελάτη, για την παροχή συγκεκριμένης υπηρεσίας για σκοπούς του Έργου.

**“Κατά προσέγγιση Δαπάνη Έργου”** σημαίνει τη δαπάνη που προκύπτει από τη χρήση τιμών κατά μονάδα μέτρησης, που καθορίζονται και δημοσιεύονται κατά καιρούς από το Επιμελητήριο και σε περίπτωση απουσίας τέτοιων τιμών, από τη χρήση τρεχουσών τιμών της αγοράς, καθώς και τη συμπερίληψη άλλων ενδεχομένων εξόδων κατασκευής.

**“Κατ’ εκτίμηση Δαπάνη Έργου”** σημαίνει τη δαπάνη που υπολογίζεται με βάση τις ποσότητες και τις τιμές μονάδας για κάθε εργασία, που καθορίζονται και δημοσιεύονται κατά καιρούς από το Επιμελητήριο και σε περίπτωση απουσίας τέτοιων τιμών μονάδας, από τη χρήση τρεχουσών τιμών μονάδας της αγοράς, καθώς και τη συμπερίληψη άλλων ενδεχομένων εξόδων κατασκευής.

**“Κτιριολογικό Πρόγραμμα”** σημαίνει το έγγραφο που περιέχει όλα τα δεδομένα, που αφορούν τις απαιτήσεις ή τις ανάγκες του Πελάτη σχετικά με το Έργο, καθώς και τον αριθμό, την έκταση και την πρoτιθέμεvη χρήση των επί μέρους χώρων ή τμημάτων του.

**“Μελέτη”** περιλαμβάνει την εκπόνηση ή κατάρτιση σχεδίων, σχεδιαγραμμάτων, τεχνικών προδιαγραφών και υπολογισμών, όπως αυτά απαιτούνται από την εκάστοτε ισχύουσα νομοθεσία, σχετικά με τη σκοπούμενη εκτέλεση ή υλοποίηση του Έργου, καθώς και οποιαδήποτε άλλη εργασία απαιτείται έτσι ώστε να καταστεί δυνατή η εξασφάλιση των απαιτoύμεvωv αδειών ή εγκρίσεων ή πιστοποιητικών.

**“Μελετητικό Γραφείο”** σημαίνει πρόσωπο το οποίο:-

(i) είναι εγγεγραμμένο στο Μητρώο Μελών ή στο Μητρώο Εταιρειών Μελετών του ΕΤΕΚ στον κλάδο, ανάλογα με τη φύση του Έργου, είτε της Αρχιτεκτονικής είτε της Πολιτικής Μηχανικής, και κατέχει ετήσια άδεια ασκήσεως επαγγέλματος στον αντίστοιχο κλάδο, δυνάμει των προνοιών του Νόμου, ή

(ii) έχει κατάλληλα εξουσιοδοτηθεί από τον Πελάτη, για την παροχή των γενικών Συμβουλευτικών Υπηρεσιών και του Συντονισμού Μελετών για σκοπούς του Έργου:

Νοείται ότι σε ειδικές περιπτώσεις, όπου η φύση του Έργου αφορά κυρίως τις ειδικότητες της Μηχανολογικής Μηχανικής ή/και της Ηλεκτρολογικής Μηχανικής, το πρόσωπο που αναφέρεται πιο πάνω, δύναται να είναι εγγεγραμμένο είτε στον κλάδο της Μηχανολογικής Μηχανικής είτε της Ηλεκτρολογικής Μηχανικής αντίστοιχα και κατέχει ετήσια άδεια ασκήσεως επαγγέλματος δυνάμει του Νόμου.

**“Μηχανολόγος Μηχανικός”** σημαίνει πρόσωπο το οποίο-

(i) είναι εγγεγραμμένο στο μητρώο μελών ή στο Μητρώο Εταιρειών Μελετών του ΕΤΕΚ στον κλάδο της Μηχανολογικής Μηχανικής και κατέχει άδεια ασκήσεως επαγγέλματος στη Μηχανολογική Μηχανική, δυνάμει του Νόμου, και

(ii) έχει κατάλληλα εξουσιοδοτηθεί, είτε από το Μελετητικό Γραφείο είτε από τον Πελάτη, για την παροχή συγκεκριμένης υπηρεσίας για σκοπούς του Έργου.

**“Νόμος”** σημαίνει τον Περί Επιστημονικού Τεχνικού Επιμελητηρίου Κύπρου Νόμο του 1990, Νόμο 224/1990 όπως αυτός τροποποιήθηκε μέχρι σήμερα και περιλαμβάνει οποιοδήποτε νόμο τον τροποποιεί ή τον αντικαθιστά και τους βάσει τούτου εκδοθέντες Κανονισμούς.

**“Πολιτικός Μηχανικός”** σημαίνει πρόσωπο το οποίο-

(i) είναι εγγεγραμμένο στο μητρώο μελών ή στο Μητρώο Εταιρειών Μελετών του ΕΤΕΚ στον κλάδο της Πολιτικής Μηχανικής και κατέχει άδεια ασκήσεως επαγγέλματος στην Πολιτική Μηχανική, δυνάμει του Νόμου, ή με βάση την κειμένη νομοθεσία δικαιούται να αναλαμβάνει εργασία προσήκουσα σε πολιτικό μηχανικό, και

(ii) έχει κατάλληλα εξουσιοδοτηθεί είτε από το Μελετητικό Γραφείο, είτε από τον Πελάτη για την παροχή της συγκεκριμένης υπηρεσίας για τους σκοπούς του Έργου.

**“Ποσό του Τελικού Λογαριασμού του Έργου”** σημαίνει το ποσό όπως αυτό διαμορφώνεται, σύμφωνα με τις τροποποιήσεις και τη διακύμανση των τιμαριθμικών δεικτών, το οποίο αποτελείται από-

(i) το ποσό του γενικού συμβολαίου,

(ii) τα ποσά όλων των συμβολαίων υπεργολαβίας, δηλαδή των ηλεκτρολογικών, μηχανολογικών και άλλων εγκαταστάσεων,

(iii) τα ποσά των συμβολαίων προμήθειας υλικών, εμπορευμάτων, εξοπλισμού, καθώς και το πραγματικό κόστος της εργασίας ή του εξοπλισμού ανεξάρτητα αν αυτά τα έχει προμηθεύσει ο Πελάτης, και

(iv) τα ποσά που ο Πελάτης πληρώνει στον Εργολήπτη ως αποζημίωση για παράταση χρόνου ή/και για διατάραξη της κανονικής πορείας του Έργου:

Νοείται ότι σε περίπτωση που o Πελάτης εξασφαλίζει υλικά ή εργατικά φθηνότερα από τις τρέχουσες τιμές ή εντελώς δωρεάν, για σκοπούς υπολογισμού της αμοιβής του Μελετητικού Γραφείου, αυτά τα υλικά και εργατικά θα θεωρούνται ότι εξασφαλίστηκαν σε τρέχουσες τιμές αγοράς.

**“Πραγματική Δαπάνη Έργου”** σημαίνει το Ποσό του Τελικού Λογαριασμού του Έργου, αφαιρουμένων του Φόρου Προστιθέμενης Αξίας και των ποσών που ο Πελάτης πληρώνει στον Εργολήπτη ως αποζημίωση για παράταση χρόνου ή/και για διατάραξη της κανονικής πορείας του Έργου.

**“Σύμβουλος Μελετητής”** σημαίνει πρόσωπο το οποίο-

(i) είναι εγγεγραμμένο στο μητρώο μελών ή στο Μητρώο Εταιρειών Μελετών του ΕΤΕΚ στον κλάδο, είτε της Αρχιτεκτονικής είτε της Πολιτικής Μηχανικής είτε της Μηχανολογικής Μηχανικής είτε της Ηλεκτρολογικής Μηχανικής, και κατέχει άδεια ασκήσεως επαγγέλματος, δυνάμει του Νόμου, και

(ii) έχει κατάλληλα εξουσιοδοτηθεί από τον Εντολέα για την παροχή συγκεκριμένης υπηρεσίας για τους σκοπούς του Έργου.

**“Συμφωνία Παροχής Υπηρεσιών”** ή **“ΣΠΥ”** σημαίνει τη συμφωνία που υπογράφεται μεταξύ Πελάτη και Μελετητικού Γραφείου.

**“ΣΠΥΣΜ”** σημαίνει την παρούσα Συμφωνία Παροχής Υπηρεσιών Συμβούλου Μελετητή.

**“Υπεύθυνος Μελετητής”** σημαίνει το φυσικό πρόσωπο το οποίο-

(i) είναι εγγεγραμμένο στο μητρώο μελών του ΕΤΕΚ στον κλάδο, ανάλογα με τη φύση του Έργου, είτε της Αρχιτεκτονικής είτε της Πολιτικής Μηχανικής, και κατέχει άδεια ασκήσεως επαγγέλματος δυνάμει του Νόμου, και

(ii) έχει κατάλληλα εξουσιοδοτηθεί από το Μελετητικό Γραφείο και έχει αναλάβει ως εκπρόσωπος αυτού για του σκοπούς του Έργου:

Νοείται ότι σε ειδικές περιπτώσεις, όπου η φύση του Έργου αφορά κυρίως τις ειδικότητες της Μηχανολογικής ή/και της Ηλεκτρολογικής Μηχανικής, το φυσικό πρόσωπο που αναφέρεται πιο πάνω δύναται να είναι εγγεγραμμένο στο Μητρώο Μελών του ΕΤΕΚ είτε στον κλάδο της Μηχανολογικής Μηχανικής είτε της Ηλεκτρολογικής Μηχανικής και κατέχει ετήσια άδεια ασκήσεως επαγγέλματος στον εν λόγω κλάδο δυνάμει του Νόμου.

**3. Στην παρούσα Συμφωνία:**

(α) Αναφορές σε νόμους, νομοθετήματα ή νομοθετικές διατάξεις θα ερμηνεύονται ως αναφορές σε εκείνους τους νόμους, νομοθετήματα ή διατάξεις όπως εκάστοτε τροποποιούνται.

(β) Ο ενικός περιλαμβάνει τον πληθυντικό και αντίστροφα, καθώς και κάθε γένος περιλαμβάνει και τα δύο γένη.

(γ) Οι τίτλοι εισάγονται για σκοπούς ευκολίας μόνο και δεν θα επηρεάζουν την ερμηνεία της παρούσας Συμφωνίας.

(δ) Αναφορές σε όρους, παραρτήματα ή καταλόγους είναι, εκτός όπου υποδεικνύεται άλλως πως, αναφορές σε όρους, Παραρτήματα ή καταλόγους της παρούσας Συμφωνίας.

(ε) Όλα τα προοίμια και Παραρτήματα της παρούσας Συμφωνίας αποτελούν αναπόσπαστο μέρος αυτής.

(στ) Κανένας όρος της παρούσας Συμφωνίας δεν θα ερμηνεύεται δυσμενώς έναντι οποιουδήποτε εκ των Μερών για τον μόνο λόγο ότι το εν λόγω Μέρος ήταν υπεύθυνο για την σύνταξη του συγκεκριμένου όρου.

(ζ) Αναφορά σε πρόσωπο περιλαμβάνει οποιοδήποτε φυσικό ή νομικό πρόσωπο.

(η) Αναφορά σε “ημέρα”, “μήνα” και “χρόνο” θα θεωρείται ως αναφορά σε ημερολογιακή ημέρα, μήνα και χρόνο του Γρηγοριανού ημερολογίου.

(θ) Οι λέξεις και φράσεις “περιλαμβανομένων” ή “συμπεριλαμβανομένων”, “περιλαμβάνει”, “παραδείγματος χάριν”, “συγκεκριμένα” και άλλες παρόμοιες λέξεις ή φράσεις θα ερμηνεύονται χωρίς περιορισμό στις γενικές σχετικές λέξεις.

(ι) Όπου δυνάμει οποιουδήποτε Όρου της Συμφωνίας απαιτείται η διενέργεια μιας πράξης εντός ορισμένης χρονικής περιόδου, στην περίοδο αυτή δεν θα περιλαμβάνεται οποιαδήποτε δημόσια αργία δυνάμει της εκάστοτε ισχύουσας νομοθεσίας.

**4.** Το Έργο το οποίο αφορά η παρούσα Συμφωνία, συνοπτικά περιγράφεται, όπως και η Κατ’ εκτίμηση Δαπάνη Έργου στο **ΠΑΡΑΡΤΗΜΑ “ΣΤ”** της παρούσας Συμφωνίας.

**5.** Η παρούσα Συμφωνία Παροχής Υπηρεσιών Συμβούλου Μελετητή (ΣΠΥΣΜ), περιλαμβάνει τα ακόλουθα:

(α) την παρούσα Συμφωνία,

(β) την Εξουσιοδότηση Εντολέα, και

(γ) τα Παραρτήματα της παρούσας Συμφωνίας,

που αποτελούν αναπόσπαστο μέρος της Συμφωνίας.

**6.** Ο Εντολέας αναθέτει την ανάληψη και εκτέλεση των υπηρεσιών που ρητά καθορίζονται στο **ΠΑΡΑΡΤΗΜΑ “ΣΤ”** της παρούσας Συμφωνίας στον Σύμβουλο Μελετητή.

**7.** Ο Σύμβουλος Μελετητής δεν έχει το δικαίωμα, χωρίς την προηγούμενη έγγραφη συγκατάθεση του Εντολέα να αναθέσει ή να μεταβιβάσει όλο ή οποιοδήποτε μέρος των υπηρεσιών ή υποχρεώσεών του όπως αυτές του ανατίθενται και αναλαμβάνει να τις εκτελέσει με βάση τους όρους της παρούσας Συμφωνίας.

**8.** Ο Εντολέας συμφωνεί όπως καταβάλει στον Σύμβουλο Μελετητή ως αντάλλαγμα για τις Υπηρεσίες που θα προσφέρει με βάση την παρούσα Συμφωνία την αμοιβή η οποία καθορίζεται στο **ΠΑΡΑΡΤΗΜΑ “ΣΤ”** της παρούσας Συμφωνίας.

**9.** Ο Σύμβουλος Μελετητής με την παρούσα Συμφωνία λαμβάνει γνώση ότι ο Πελάτης έχει ή θα επιλέξει ξεχωριστά και έχει ή θα αναθέσει σε Ειδικούς Συμβούλους την παροχή εξειδικευμένων υπηρεσιών σε σχέση με το Έργο.

**10. ΥΠΟΧΡΕΩΣΕΙΣ ΣΥΜΒΟΥΛΟΥ ΜΕΛΕΤΗΤΗ**

10.1. Ο Σύμβουλος Μελετητής διαβεβαιώνει ότι έχει λάβει πλήρη γνώση των όρων της ΣΠΥ μεταξύ του Πελάτη και του Μελετητικού Γραφείου η οποία επισυνάπτεται ως **ΠΑΡΑΡΤΗΜΑ “Η”** στην παρούσα Συμφωνία, (εξαιρουμένου μόνον του Όρου που αφορά την αμοιβή του Μελετητικού Γραφείου και τον τρόπο καταβολής της) και αναλαμβάνει όπως ενεργεί πάντοτε με τη δέουσα φροντίδα, ταχύτητα και επιμέλεια και προβαίνει σε όλες τις αναγκαίες πράξεις και ενέργειες έτσι ώστε το Μελετητικό Γραφείο να συμμορφώνεται πλήρως με όλες τις υποχρεώσεις και καθήκοντα τα οποία ανέλαβε έναντι του Πελάτη.

10.2. Ο Σύμβουλος Μελετητής οφείλει να:

(α) τηρεί, εκτελεί, εφαρμόζει και συμμορφώνεται με όλες τις πρόνοιες της ΣΠΥ στο βαθμό και την έκταση που τον αφορούν, και οι οποίες αφορούν υποχρεώσεις τις οποίες ανέλαβε να εκπληρώνει ή/και να συμμορφώνεται το Μελετητικό Γραφείο καθ’ όσον αυτές σχετίζονται με και έχουν εφαρμογή στην παρούσα Συμφωνία (ή οποιοδήποτε τμήμα αυτής) και δεν αντιφάσκουν προς τις ρητές πρόνοιες των παρόντων όρων, ως εάν όλες οι προαναφερόμενες πρόνοιες περιλαμβάνονταν ξεχωριστά στους παρόντες όρους, και

(β) ενεργεί πάντοτε με τέτοιο τρόπο ώστε καμμιά πράξη ή παράλειψη του ή ενέργεια του να συνιστά ή προκαλεί ή συμβάλλει με οποιονδήποτε τρόπο σε οποιαδήποτε παραβίαση από το Μελετητικό Γραφείο της ΣΠΥ.

10.3. Ο Σύμβουλος Μελετητής θα εξασφαλίζει και αποζημιώνει το Μελετητικό Γραφείο έναντι και εξαιτίας:

(α) οποιασδήποτε παράβασης, μη τήρησης ή μη εκτέλεσης από το Μελετητικό Γραφείο, τους υπαλλήλους, ή τους αντιπροσώπους του οποιωνδήποτε προνοιών της ΣΠΥ έναντι των υποχρεώσεων του προς τον Πελάτη, νοουμένου ότι αυτή αφορά ή είναι το αποτέλεσμα ή συνέπεια ενέργειας ή πράξης ή παράλειψης ή αμέλειας του Συμβούλου Μηχανικού,

(β) οποιασδήποτε πράξης ή ενέργειας ή παράλειψης του Σύμβουλου Μελετητή, των υπαλλήλων ή των αντιπροσώπων του η οποία εμπλέκει το Μελετητικό Γραφείο σε οποιανδήποτε ευθύνη έναντι του Πελάτη, βάσει τον προνοιών της ΣΠΥ μέχρι του σημείου όπου αυτές σχετίζονται ή έχουν εφαρμογή στην παρούσα Συμφωνία, και

(γ) οποιασδήποτε απαίτησης, ζημιάς, απώλειας ή εξόδου, εξαιτίας ή ως αποτέλεσμα οποιασδήποτε αμέλειας ή παράβασης καθήκοντος από τον Σύμβουλο Μελετητή, τους υπαλλήλους ή τους αντιπροσώπους του.

10.4 Νοείται πάντοτε ότι κανένας όρος ή το περιεχόμενο της παρούσας Συμφωνίας θα ερμηνεύεται κατά τρόπο ώστε να επιβάλλει οποιανδήποτε ευθύνη στον Σύμβουλο Μελετητή σε σχέση με οποιανδήποτε πράξη, παράλειψη ή αμέλεια των άλλων συμβούλων μελετητών ή των υπαλλήλων οι οποίοι τους εκπροσωπούν ούτε και θα δημιουργεί οποιανδήποτε συμβατική σχέση (privity of Contract) μεταξύ του Συμβούλου Μελετητή ή Ειδικού Συμβούλου, ή οποιουδήποτε άλλου συμβούλου.

10.5. Στοιχειώδες καθήκον και υποχρέωση: Ο Σύμβουλος Μελετητής, κατά την παροχή των υπηρεσιών και την εκπλήρωση όλων των υποχρεώσεών και καθηκόντων τα οποία του ανατίθενται με βάση την παρούσα Συμφωνία, υποχρεούται να καταβάλλει την απαιτούμενη εύλογη δεξιότητα και επιμέλεια σύμφωνα με τα γενικώς αποδεκτά επαγγελματικά επίπεδα, ως στοιχειώδες καθήκον και υποχρέωση του.

10.6. Ευθύνες και Καθήκοντα: Ο Σύμβουλος Μελετητής κατά τη διάρκεια εκπλήρωσης της Συμφωνίας οφείλει:

(α) να συνεργάζεται πλήρως με τον διορισμένο Υπεύθυνο Μελετητή για το Έργο,

(β) να συνεργάζεται με τους Ειδικούς Συμβούλους και οποιουσδήποτε άλλους σύμβουλους μελετητές του Έργου με στόχο την επιτυχή ολοκλήρωση του Έργου και να συνεργάζεται με αυτούς σε όλα τα στάδια ετοιμασίας των μελετών τους και κατά την υλοποίηση του Έργου,

(γ) να συμμορφώνεται προς την εκάστοτε ισχύουσα νομοθεσία σε σχέση με το αντικείμενο που του ανατέθηκε και να ενημερώνει τον Εντολέα σχετικά με αυτήν και να το συμβουλεύει για την τήρησή της,

(δ) να βοηθά τον Εντολέα στις διάφορες ενέργειές του προς τις αρμόδιες αρχές για σκοπούς εξασφάλισης των απαιτούμενων για το Έργο αδειών ή πιστοποιητικών δυνάμει της κειμένης νομοθεσίας και να βοηθά στην υποβολή των αναγκαίων προς τούτο αιτήσεων και παρακολουθεί την πρόοδο μέχρι την τελική έκδοσή τους,

(ε) να συμβουλεύει τον Εντολέα για τις υποχρεώσεις του που προνοούνται από τους περί Ασφάλειας και Υγείας στην Εργασία Νόμους και τους δυνάμει αυτού εκδιδόμενους Κανονισμούς σε σχέση με το αντικείμενο που του ανατέθηκε που περιλαμβάνουν μεταξύ άλλων, την αναγκαιότητα διορισμού κατάλληλων προσώπων για την παροχή υπηρεσιών συντονισμού των θεμάτων ασφάλειας και υγείας κατά την εκπόνηση της μελέτης και κατά την εκτέλεση του Έργου και να εκπληρώνει τις υποχρεώσεις που το αφορούν σε σχέση με τους περί Ασφάλειας και Υγείας στην Εργασία Νόμους και τους δυνάμει αυτού εκδιδόμενους Κανονισμούς∙

(στ) να συμβουλεύει τον Εντολέα για τον διορισμό άλλης ειδικότητας συμβούλων μελετητών ή άλλων προσώπων για τον σχεδιασμό και/ή την εκτέλεση συγκεκριμένου μέρους των υπηρεσιών του ή την παροχή εξειδικευμένης υπηρεσίας, εφόσον απαιτείται, σε σχέση με το Έργο,

(ζ) να εργοδοτεί έμπειρο και κατάλληλο προσωπικό για την εκτέλεση των υποχρεώσεων, καθηκόντων, ευθυνών και αρμοδιοτήτων τις οποίες αναλαμβάνει με την παρούσα Συμφωνία,

(η) σε περίπτωση που ο Εντολέας δεν είναι ικανοποιημένος από την εργασία οποιουδήποτε προσώπου εργοδοτείται ή συνεργάζεται με τον Σύμβουλο Μελετητή, να συμμορφωθεί με τις οδηγίες του Εντολέα για αντικατάσταση του εν λόγω προσώπου με άλλο έμπειρο και κατάλληλο πρόσωπο, χωρίς επιπλέον αμοιβή ή αποζημιώσεις,

(θ) να μεριμνά ώστε όλα τα μέλη της ομάδας του Συμβούλου Μελετητή να ασκούν τα επαγγελματικά τους καθήκοντα με πλήρη συναίσθηση της επαγγελματικής τους ευθύνης την οποία υπέχουν έναντι του και έναντι του Εντολέα και να διασφαλίζει ότι δεν θα απαλλάσσονται από την ευθύνη αυτή λόγω εκχώρησης ή ανάθεσης των υποχρεώσεων τους ή μέρος των εργασιών τους ή άλλως πως,

(ι) να μεριμνά ώστε να παρέχει τις υπηρεσίες του με τέτοια επιμέλεια και επιδεξιότητα όπως ένα λογικό και συνετό πρόσωπο που έχει τα προσόντα για την άσκηση του επαγγέλματος αυτού θα κατέβαλλε υπό τις περιστάσεις,

(κ) να μεριμνά ώστε η ομάδα του Συμβούλου Μελετητή και το προσωπικό τους να παρέχουν τις υπηρεσίες τους σύμφωνα με την ισχύουσα νομοθεσία, τηρώντας το επαγγελματικό απόρρητο. και

(λ) να υποστηρίζει τα νόμιμα συμφέροντα του Εντολέα.

10.7. Τήρηση των Κανονισμών Δεοντολογίας: Ο Σύμβουλος Μελετητής πέραν των ρητών ή εξυπακουόμενων συμβατικών του υποχρεώσεων, κατά την εκπλήρωση των καθηκόντων και υποχρεώσεων του δυνάμει της Συμφωνίας θα δεσμεύεται πάντοτε γενικά και αναλαμβάνει όπως συμμορφώνεται πλήρως και πάντοτε με όλες τις σχετικές πρόνοιες των περί Δεοντολογίας των Μελών του Επιστημονικού Τεχνικού Επιμελητηρίου Κύπρου Κανονισμών.

10.8. Υποχρεώσεις σε σχέση με άλλους συμβούλους μελετητές: Σε ό,τι αφορά οποιαδήποτε άλλα πρόσωπα διορίζονται ως σύμβουλοι μελετητές, ο Σύμβουλος Μελετητής αναλαμβάνει όπως:

(α) συνεργάζεται στο συντονισμό και στην εποπτεία χωρίς να επεμβαίνει στο επιστημονικό τους έργο,

(β) λαμβάνει υπόψη και, όπου απαιτείται, εκφέρει άποψη για τις υπηρεσίες τους,

(γ) συμπεριλαμβάνει στην εργασία του σχετικές πληροφορίες που παρέχονται από αυτούς,

(δ) είναι προσωπικά υπεύθυνος για τις υπηρεσίες που ανέλαβε ο ίδιος να παρέχει και δεν δικαιούται να εκχωρήσει την ευθύνη αυτή σε άλλο σύμβουλο μελετητή.

10.9. Καμιά αλλαγή Μελέτης χωρίς γραπτή έγκριση του Εντολέα: Ο Σύμβουλος Μελετητής οφείλει να μην επιτρέπει οποιαδήποτε ουσιαστική αλλαγή, προσθήκη ή αφαίρεση από την εγκεκριμένη ή συμφωνημένη Μελέτη χωρίς την προηγούμενη γραπτή έγκριση του Εντολέα, εκτός αν αυτό απαιτείται για κατασκευαστικούς λόγους που πηγάζουν από τις επιτόπου συνθήκες ή από την ασφάλεια του Έργου ή από απρόβλεπτους παράγοντες, οπότε και οφείλει να ενημερώσει τον Εντολέα χωρίς καθυστέρηση και τελικά να επιβεβαιώσει γραπτώς την ενέργειά του.

**11. ΥΠΗΡΕΣΙΕΣ ΕΚΤΕΛΟΥΜΕΝΕΣ ΑΠΟ ΠΡΟΣΩΠΑ ΑΛΛΑ ΑΠΟ ΤΟ ΣΥΜΒΟΥΛΟ ΜΕΛΕΤΗΤΗ:**

11.1 Ο Σύμβουλος Μελετητής αναγνωρίζει ότι παρέχονται ή θα παρασχεθούν άλλες υπηρεσίες σε σχέση με το Έργο, από πρόσωπο άλλο από τον Σύμβουλο Μελετητή, δυνάμει ξεχωριστών συμφωνιών.

11.2 Ο Εντολέας οφείλει:

(α) να ενημερώνει γραπτώς τον Σύμβουλο Μελετητή για τις υπηρεσίες που έχουν ανατεθεί στο εν λόγω πρόσωπο,

(β) να καθιστά αυτό το πρόσωπο υπεύθυνο για την ικανότητα και την εκτέλεση των υπηρεσιών του και για τις επισκέψεις στο Εργοτάξιο σε σχέση με την εργασία που ανέλαβε,

(γ) να διασφαλίζει ότι το πρόσωπο αυτό θα συνεργάζεται με τον Σύμβουλο Μελετητή και θα δίδει σε αυτόν σχέδια και άλλες πληροφορίες για την σωστή και έγκαιρη εκτέλεση των υπηρεσιών του,

(δ) να διασφαλίζει ότι αυτό το πρόσωπο, εφόσον ζητηθεί από τον Σύμβουλο Μελετητή, θα λαμβάνει υπόψη και θα εκφέρει άποψη για τις εργασίες του Συμβούλου Μελετητή σε σχέση με τη δική του εργασία, έτσι ώστε να δύναται ο Σύμβουλος Μελετητής να αναθεωρήσει τη δική του εργασία,

(ε) τηρουμένων των υποχρεώσεων του Συμβούλου Μελετητή, όπως αυτές πηγάζουν από τις πρόνοιες της παρούσης Συμφωνίας, να καθιστά το Γενικό Εργολήπτη ή άλλο εργολήπτη, και όχι τον Σύμβουλο Μελετητή, υπεύθυνο για τη σωστή εκτέλεση του Έργου σύμφωνα με το συμβόλαιο εργολαβίας, καθώς και για την ασφάλεια και υγεία στο Εργοτάξιο.

**12. ΑΝΑΣΤΟΛΗ ΚΑΙ ΤΕΡΜΑΤΙΣΜΟΣ ΥΠΗΡΕΣΙΩΝ**

12.1 Δικαίωμα αναστολής παρεχόμενων Υπηρεσιών:

(α) Ο Εντολέας έχει δικαίωμα να ζητήσει την αναστολή μέρους ή όλων των παρεχόμενων Υπηρεσιών του Σύμβουλου Μελετητή, δίνοντάς του προηγούμενη γραπτή ειδοποίηση τουλάχιστον 14 ημερών, στην οποία θα πρέπει να αναφέρεται το χρονικό διάστημα αναστολής και να περιγράφονται οι επηρεαζόμενες Υπηρεσίες.

(β) Ο Σύμβουλος Μελετητής έχει δικαίωμα να αναστείλει την εκτέλεση των παρεχόμενων Υπηρεσιών και των υποχρεώσεών του που προβλέπονται στη Συμφωνία, δίνοντας στον Εντολέα προηγούμενη γραπτή ειδοποίηση 14 ημερών για τις προθέσεις του και για τους λόγους που τον οδήγησαν στην απόφασή του, σε περίπτωση κατά την οποία ο Εντολέας, μεταξύ άλλων –

(i) καθυστερεί την πληρωμή οποιασδήποτε οφειλόμενης αμοιβής ή άλλου ποσού, ή/και

(ii) παραλείπει να συμμορφωθεί με οποιαδήποτε υποχρέωσή αναλαμβάνει με βάση τους όρους της παρούσας Συμφωνίας.

(γ) Ο Σύμβουλος Μελετητής οφείλει να επαναρχίσει την παροχή των Υπηρεσιών όταν οι λόγοι αναστολής έχουν αρθεί ή δεν υφίστανται πλέον.

(δ) Σε περίπτωση που η περίοδος αναστολής που προκύπτει ύστερα από έγκυρη προειδοποίηση δυνάμει των (α) ή (β) πιο πάνω υπερβαίνει τους 6 μήνες, ο Σύμβουλος Μελετητής οφείλει να ζητήσει οδηγίες από τον Εντολέα. Αν μέσα σε 30 ημέρες από την ημερομηνία του αιτήματος του Σύμβουλου Μελετητή δεν ληφθούν γραπτές οδηγίες από τον Εντολέα, ο Σύμβουλος Μελετητής δικαιούται να θεωρήσει την παροχή ή εκπλήρωση οποιασδήποτε επηρεαζόμενης Υπηρεσίας ή υποχρέωσης του ως τερματισθείσα.

(ε) Οποιαδήποτε περίοδος αναστολής που προκύπτει ύστερα από έγκυρη προειδοποίηση δυνάμει των (α) ή (β) πιο πάνω δεν λαμβάνεται υπόψη κατά τον υπολογισμό οποιασδήποτε συμφωνημένης ημερομηνίας συμπλήρωσης των παρεχόμενων Υπηρεσιών.

12.2 Δικαίωμα τερματισμού παρεχόμενων Υπηρεσιών:

(α) Ο Σύμβουλος Μελετητής ή ο Εντολέας μπορεί, κατόπιν προηγούμενης γραπτής ειδοποίησης 14 ημερών προς τον άλλο, να τερματίσει την εκτέλεση οποιασδήποτε ή όλων των παρεχόμενων Υπηρεσιών ή των υποχρεώσεων του Σύμβουλου Μελετητή, αναφέροντας τους λόγους της ενέργειάς του, καθώς και τις επηρεαζόμενες Υπηρεσίες και υποχρεώσεις αυτού.

(β) Η εκτέλεση των παρεχόμενων Υπηρεσιών και οι υποχρεώσεις του Σύμβουλου Μελετητή μπορούν να τερματιστούν αμέσως κατόπιν γραπτής ειδοποίησης οποιουδήποτε Μέρους προς το άλλο:

(i) σε περίπτωση πτώχευσης του Εντολέα ή του Σύμβουλου Μελετητή, ή

(ii) όταν ο Σύμβουλος Μελετητής αδυνατεί να ανταποκριθεί στις υποχρεώσεις του λόγω θανάτου ή ανικανότητας του, ή

(iii) σε περίπτωση που για οποιονδήποτε λόγο ο Σύμβουλος Μελετητής αδυνατεί ή εμποδίζεται ή δεν δικαιούται να ασκεί επάγγελμα στον συγκεκριμένο κλάδο της μηχανικής επιστήμης με βάση τις πρόνοιες οποιασδήποτε ισχύουσας νομοθεσίας:

Νοείται ότι ο τερματισμός των παρεχόμενων Υπηρεσιών και των υποχρεώσεων του Σύμβουλου Μελετητή δυνάμει του παρόντος άρθρου γίνεται, τηρουμένων των επόμενων εδαφίων 12.4 και 12.5, χωρίς επηρεασμό οποιωνδήποτε άλλων δικαιωμάτων και θεραπειών που δημιουργήθηκαν προς όφελος οποιουδήποτε των Μερών.

12.3. Δικαίωμα λήψης αμοιβής και πρόσθετης αποζημίωσης σε περίπτωση τερματισμού:

(α) Αν οι υπηρεσίες του Σύμβουλου Μελετητή τερματισθούν από τον Εντολέα σε οποιοδήποτε στάδιο χωρίς υπαιτιότητα του Σύμβουλου Μελετητή, ο Σύμβουλος Μελετητής δικαιούται, εκτός αν συμφωνηθεί άλλως πως, ολόκληρη την αμοιβή του σταδίου στο οποίο τερματίζονται οι υπηρεσίες και επιπλέον αποζημίωση ίση με το 1/3 της αμοιβής του επομένου σταδίου.

(β) Αν μετά από το στάδιο προσφοροδότησης/ ανάθεσης, ο Πελάτης αποφασίσει να μην προχωρήσει με την υλοποίηση του Έργου, ο Σύμβουλος Μελετητής δικαιούται, εκτός αν συμφωνηθεί άλλως πως, ολόκληρη την αμοιβή που αντιστοιχεί στο στάδιο τερματισμού, καθώς και αποζημίωση ίση με το 1/3 της αμοιβής για το στάδιο της Επίβλεψης του Έργου. Σε περίπτωση που ο Πελάτης αποφασίσει να μην προχωρήσει αμέσως στην υλοποίηση του Έργου και ο Εντολέας αναθέσει την Επίβλεψη στον Σύμβουλο Μελετητή εντός 12 μηνών[[3]](#footnote-3) από τον τερματισμό των Υπηρεσιών του, το ποσό της αποζημίωσης θα αποτελεί μέρος της αμοιβής για την Επίβλεψη.

12.4. Δικαίωμα αμοιβής και αποζημίωσης Συμβούλου Μελετητή σε περίπτωση τερματισμού εξ υπαιτιότητας του Εντολέα:

Σε περίπτωση που ο Σύμβουλος Μελετητής τερματίσει τις υπηρεσίες του προς τον Εντολέα για οποιοδήποτε από τους ακόλουθους λόγους:-

(α) o Εντολέας επεμβαίνει συνεχώς στα καθήκοντα και στη δικαιοδοσία του Σύμβουλου Μελετητή,

(β) o Εντολέας απαιτεί τέτοιες τροποποιήσεις στο Έργο, σε βαθμό που ο Σύμβουλος Μελετητής θεωρεί ότι δεν μπορεί να έχει την ευθύνη ή ότι διακυβεύεται η επαγγελματική του υπόληψη,

(γ) η ανάθεση του Έργου κατακυρωθεί σε τιμή υπερβολικά χαμηλή, με κίνδυνο υποβάθμισης της ποιότητας κατασκευής του Έργου,

(δ) παρά τη γραπτή ειδοποίηση από τον Σύμβουλο Μελετητή, η ανάθεση του Έργου ανατεθεί σε εργολήπτη που σε προηγούμενες εργασίες με το Σύμβουλο Μελετητή είχε αποδειχτεί κακής πίστης,

(ε) ο Σύμβουλος Μελετητής έχει ζητήσει τη λήψη μέτρων για την ασφάλεια του Έργου και o Εντολέας αρνείται να καλύψει την επιπρόσθετη δαπάνη για λόγους οικονομίας ή για άλλους λόγους,

τότε ο Σύμβουλος Μελετητής δικαιούται στη λήψη αμοιβής και πρόσθετης αποζημίωσης όπως καθορίζεται πιο πάνω, χωρίς ο Εντολέας να έχει οποιαδήποτε απαίτηση εναντίον του Σύμβουλου Μελετητή.

12.5. Δικαιώματα Συμβούλου Μελετητή σε περίπτωση ανυπαίτιου τερματισμού:

Σε περίπτωση που ο Σύμβουλος Μελετητής αδυνατεί να παράσχει τις υπηρεσίες του λόγω σοβαρής ασθένειας ή άλλης δικαιολογημένης αιτίας, ο Εντολέας δύναται, είτε να προτείνει αντικαταστάτη του είτε να προβεί σε τερματισμό των υπηρεσιών του, οπότε η δικαιούμενη αμοιβή του θα περιορίζεται στην αξία της εκτελεσθείσας μέχρι τότε εργασίας που έχει συμφωνηθεί.

**13. ΑΜΟΙΒΗ ΣΥΜΒΟΥΛΟΥ ΜΕΛΕΤΗΤΗ**

13.1. Κάλυψη επιπλέον δαπανών

(α) Σε περίπτωση παρουσίας του Συμβούλου Μελετητή σε διαδικασία διαιτησίας ή σε περίπτωση παροχής τεχνικής μαρτυρίας ενώπιον Δικαστηρίου, ο Σύμβουλος Μελετητής θα δικαιούται αμοιβής ανά ώρα παρουσίας στη διαδικασία ή/και ανά ώρα παρουσίας του σε συσκέψεις με τον Πελάτη ή το Μελετητικό Γραφείο ή τους συμβούλους τους και για την ετοιμασία εκτιμήσεων ή/και εκθέσεων ή/και παροχής συμβουλών όπως αυτή η αμοιβή καθορίζεται στο **ΠΑΡΑΡΤΗΜΑ “ΣΤ”** της παρούσας Συμφωνίας.

(β) Για την Επίβλεψη Έργου Εκτός έδρας, ο Σύμβουλος Μελετητής δικαιούται να απαιτήσει επιπρόσθετη αποζημίωση για τον χρόνο μετάβασης και επιστροφής στο Εργοτάξιο του επιβλέποντος προσωπικού τουλάχιστον όπως αυτή καθορίζεται στο **ΠΑΡΑΡΤΗΜΑ “ΣΤ”** της παρούσας Συμφωνίας.

(γ) Σε περίπτωση που η θέση ή οι συνθήκες υλοποίησης του Έργου διαφοροποιηθούν από ότι εύλογα θα ήταν σε γνώση των Μερών και καταστούν εξαιρετικά δυσμενείς και/ή ανθυγιεινές, ή υπάρχει αυξημένος κίνδυνος ατυχημάτων, ή οι εργασίες διεξάγονται μέσα σε νερό ή μολυσμένη ατμόσφαιρα ή δυσμενείς καιρικές συνθήκες, οι συμφωνημένες αμοιβές δύνανται να αυξάνονται εύλογα πριν από την έναρξη της Προμελέτης για το Έργο.

(δ) Σε περίπτωση που η προβλεπόμενη περίοδος υλοποίησης του Έργου, παραταθεί χωρίς υπαιτιότητα του Σύμβουλου Μελετητή, καταβάλλεται στο Σύμβουλο Μελετητή για την Επίβλεψη του Έργου κατά τη χρονική περίοδο της παράτασης, επιπρόσθετη μηνιαία αμοιβή ίση προς το ποσό που προκύπτει από τη διαίρεση της συνολικής αμοιβής Επίβλεψης με τον αρχικό χρόνο υλοποίησης του Έργου.

13.2 Τρόπος καταβολής αμοιβής:

(α) Ο Εντολέας καταβάλλει την αμοιβή του Σύμβουλου Μελετητή κατά στάδια, όπως αυτά καθορίζονται πιο κάτω:

(i) Στάδιο Υπηρεσιών Ι:

Υποβολή Προμελέτης: 25%:

Ανάθεση εκπόνησης Προμελέτης: 5%

Υποβολή Προμελέτης: 20%

(ii) Στάδιο Υπηρεσιών ΙΙ:

 Υποβολή Οριστικής Μελέτης, Λεπτομέρειες/Προδιαγραφές: 45%:

Υποβολή Οριστικών Μελετών (π.χ. Άδεια Οικοδομής): 35%

Λεπτομέρειες/Προδιαγραφές: 5%

Προκήρυξη προσφορών, αξιολόγηση προσφορών και υποβολή εισηγητικής έκθεσης προς τον Εντολέα: 5%

(iii) Στάδιο Υπηρεσιών ΙΙΙ:

Επίβλεψη: 30%:

Κατασκευή Έργου, ανάλογα με την πρόοδο του, τακτικές πληρωμές (π.χ. μηνιαίες): 25%

Προσωρινή παραλαβή: 3%

Υποβολή Τελικού Λογαριασμού: 2%:

Νοείται ότι τα Μέρη δύνανται να συμφωνήσουν διαφορετικό τρόπο ή/και τον αναλυτικό τρόπο καταβολής της αμοιβής σε κάθε επιμέρους στάδιο.

(β) Η αμοιβή που καταβάλλεται πριν από την υπογραφή του συμβολαίου εργολαβίας υπολογίζεται πάνω στην Κατ’ εκτίμηση Δαπάνη Έργου και, στην απουσία τέτοιας εκτίμησης, πάνω στην Κατά προσέγγιση Δαπάνη Έργου.

(γ) Μετά την υπογραφή του συμβολαίου εργολαβίας και, σε περίπτωση υπογραφής συμβολαίων για διορισμένους υπεργολάβους και προμηθευτές υλικών, η αμοιβή που καταβάλλεται υπολογίζεται πάνω στο άθροισμα των ποσών των συμβολαίων αυτών.

(δ) Σε περίπτωση που κατόπιν οδηγίας του Εντολέα τροποποιηθεί η Μελέτη με αποτέλεσμα τη μείωση της δαπάνης του Έργου, ο Σύμβουλος Μελετητής αμείβεται μέχρι πριν από το σημείο της τροποποίησης με βάση την Κατ’ εκτίμηση Δαπάνη Έργου ή με βάση το ποσό όπως προκύπτει από το (γ) πιο πάνω, ανάλογα σε ποιο στάδιο λαμβάνεται μια τέτοια οδηγία τροποποίησης.

(ε) Η τελική διευθέτηση της αμοιβής του Σύμβουλου Μελετητή υπολογίζεται με βάση την Πραγματική Δαπάνη Έργου.

13.3. Επιπρόσθετες υπηρεσίες και η αμοιβή τους:

(α) Οποιεσδήποτε άλλες υπηρεσίες πέραν των Βασικών Υπηρεσιών όπως σχετικά δυνατό να προβλέπεται στην κείμενη Νομοθεσία (π.χ. ενεργειακή απόδοση[[4]](#footnote-4), Συντονιστή Ασφάλειας και Υγείας Μελέτης[[5]](#footnote-5), μελέτη υποδομής εσωτερικής καλωδίωσης[[6]](#footnote-6)) δύνανται να παρέχονται από τον Σύμβουλο Μελετητή ως Επιπρόσθετες Υπηρεσίες, εφόσον συμφωνηθούν γραπτώς με τον Εντολέα. Το ίδιο ισχύει και για επιπρόσθετες σχετικές με το Έργο υπηρεσίες, όπως για παράδειγμα γεωτεχνική ή/και γεωλογική μελέτη, επιμέτρηση εργασιών, τοπογραφική εργασία, καθώς και άλλες Επιπρόσθετες Υπηρεσίες όπως ενδεικτικά καταγράφονται στο **ΠΑΡΑΡΤΗΜΑ “Z”.** Οι Επιπρόσθετες Υπηρεσίες που ανατίθενται στον Σύμβουλο Μελετητή από το Μελετητικό Γραφείο καθορίζονται αφού ληφθεί υπόψη η αμοιβή η οποία συμφωνείται με το **ΠΑΡΑΡΤΗΜΑ “ΣΤ”.**

(β) Η αμοιβή για την παροχή Επιπρόσθετων Υπηρεσιών δύναται να συμφωνείται και να εισπράττεται επιπρόσθετα της συμφωνημένης αμοιβής, όπως καθορίζεται αφού ληφθεί υπόψη η αμοιβή η οποία συμφωνείται με το **ΠΑΡΑΡΤΗΜΑ “ΣΤ”.**

13.4. Πληρωμή Συμβούλου Μελετητή

Ο Εντολέας θα πληρώνει τον Σύμβουλο Μελετητή την αμοιβή του το αργότερο μέσα σε είκοσι οκτώ ημέρες από την ημερομηνία που θα έχει υποβάλει αίτηση για πληρωμή. Σε περίπτωση άρνησης ή παράλειψης ή αμέλειας του Εντολέα να καταβάλει την αμοιβή στον Σύμβουλο Μελετητή όπως πιο πάνω, παρέχεται δικαίωμα στον Σύμβουλο Μελετητή για αναστολή των υπηρεσιών του ή τερματισμό της παρούσας Συμφωνίας και το πληρωτέο ποσό θα φέρει τόκο 7% πάνω από το Euribor ετησίως μέχρι εξόφλησης.

**14. ΥΠΟΧΡΕΩΣΗ ΠΑΡΟΧΗΣ ΥΠΗΡΕΣΙΩΝ ΚΑΙ ΣΥΝΤΟΝΙΣΜΟY**

14.1. Προκαταρκτικές Υπηρεσίες, προμελέτη, οριστική μελέτη:

Τηρουμένων των υποχρεώσεων του Συμβούλου Μελετητή όπως αυτές καθορίζονται στο **ΠΑΡΑΡΤΗΜΑ “ΣΤ”**, ο Σύμβουλος Μελετητής έχει υποχρέωση εκπόνησης όλων των απαιτούμενων προκαταρκτικών και οριστικών μελετών της ειδικότητας του, σχεδίων, σχεδιασμών, των λεπτομερειών, των προδιαγραφών και των αναλυτικών εκτιμήσεων και υποχρεούται να συνεργάζεται πλήρως και να συντονίζεται πλήρως χρονικά και να συμμορφώνεται με τις εκάστοτε οδηγίες του Εντολέα για την υποβολή της Προμελέτης για έγκριση και την υποβολή της Οριστικής Μελέτης για έγκριση και την έκδοση των απαιτούμενων αδειών.

14.2 Οριστική Μελέτη:

Μετά την έγκριση από τον Εντολέα των Οριστικών Μελετών, ο Σύμβουλος Μελετητής συνεργάζεται και συντονίζεται με τον Εντολέα σε συνεργασία με όλους τους συμβούλους μελετητές και τους Ειδικούς Συμβούλους για να-

(α) ενοποιεί τα έγγραφα προσφορών,

(β) συνεργάζεται με τον Εντολέα και, εάν του ζητηθεί, στον καταρτισμό του καταλόγου προσφοροδοτών,

(γ) εάν και εφόσον του ζητηθεί προκηρύσσει τις προσφορές, τόσο για την εργολαβία που αφορά το αντικείμενο της παρούσας Συμφωνίας όσο και για τις διορισμένες υπεργολαβίες,

(δ) αν απαιτείται, διανέμει τα έγγραφα προσφορών στα πρόσωπα που έχουν επιλεγεί για να υποβάλουν προσφορά,

(ε) δίδει γραπτές απαντήσεις σε ερωτήσεις των προσφοροδοτών,

(στ) αξιολογεί τις προσφορές και ετοιμάζει εισηγητική έκθεση προς τον Εντολέα, και

(ζ) βοηθά τον Εντολέα κατά την κατακύρωση της προσφοράς στον επιτυχόντα προσφοροδότη.

14.3 Επίβλεψη:

(α) Κατά το στάδιο της Επίβλεψης, ο Σύμβουλος Μελετητής μέσω του Εντολέα και σε συνεργασία με τον Εντολέα, τους άλλους συμβούλους μελετητές και τους Ειδικούς Συμβούλους:-

(i) συμβάλλει στη διαχείριση του συμβολαίου εργολαβίας και των συμβολαίων των διορισμένων υπεργολαβιών / προμηθειών,

(ii) συμβάλλει ή αναλαμβάνει την επίλυση προβλημάτων, γενικά,

(iii) συντονίζει την επίβλεψη των εργασιών σχετικών με την ειδικότητα του,

(iv) συντονίζει τις συνεδριάσεις στο Εργοτάξιο και έχει την ευθύνη της τήρησης των πρακτικών για τις συνεδριάσεις που αφορούν υπηρεσίες τις οποίες ανέλαβε με βάση την παρούσα Συμφωνία,

(v) εγκρίνει τις αιτήσεις πληρωμών και εκδίδει τα αντίστοιχα πιστοποιητικά, σε σχέση με το αντικείμενο που αφορά η παροχή των υπηρεσιών του ή/και συμβουλεύει τον Εντολέα σχετικά με τα πιστοποιητικά πληρωμής για τις εργασίες της ειδικότητας του,

(vi) επιθεωρεί και ελέγχει την πρόοδο των εργασιών σε σχέση με το χρονοδιάγραμμα, τηρεί στοιχεία για τις καθυστερήσεις και συμβουλεύει τον Εντολέα για την έγκριση αιτιολογημένων παρατάσεων χρόvoυ σε σχέση με το αντικείμενο των υπηρεσιών του,

(vii) υποβάλλει στον Εντολέα περιοδικές εκθέσεις προόδου, στις οποίες γίνεται αναφορά στη φυσική και οικονομική πρόοδο του Έργου, στις τυχόν καθυστερήσεις, στις τροποποιήσεις με τους λόγους που τις επιβάλλουν και τις επιπτώσεις τους, στην ποιότητα των εργασιών και υλικών, σε τυχόν προβλήματα κλπ. για τις εργασίες της ειδικότητας του,

(viii) συμβουλεύει τον Εντολέα για την έκδοση του πιστοποιητικού έμπρακτης συμπλήρωσης του Έργου σε σχέση με το μέρος του Έργου που αφορά τις υπηρεσίες του, και

(ix)μεριμνά για την πλήρη συμμόρφωση με τις εκάστοτε ισχύουσες σχετικές πρόνοιες της νομοθεσίας σε σχέση με την Eπίβλεψη του Έργου.

(β) O Σύμβουλος Μελετητής συνεργάζεται με τον Εντολέα, μετά την προσωρινή παραλαβή του Έργου, και αποστέλλει στον Εντολέα τα τελικά αναθεωρημένα σχέδια μελέτης του Έργου και τις απαραίτητες πληροφορίες και έγγραφα και παρέχει οποιαδήποτε βοήθεια για την εκπλήρωση των υποχρεώσεων του προς τον Εντολέα σε σχέση με τα ακόλουθα:

(i) την υποβολή κατάλληλα συμπληρωμένου πιστοποιητικού συμπλήρωσης εργασιών στον Εντολέα για σκοπούς έκδοσης του πιστοποιητικού τελικής έγκρισης,

(ii) βοήθεια στον Εντολέα στην ετοιμασία της αίτησης προς την αρμόδια αρχή για έκδοση του πιστοποιητικού τελικής έγκρισης,

(iii) την αξιολόγηση των τυχόν απαιτήσεων του Εργολήπτη ή/και των διορισμένων υπεργολάβων ή/και προμηθευτών και την υποβολή εισηγητικής έκθεσης προς το Εντολέα,

(iv) μετά τη λήξη της περιόδου ευθύνης του Εργολήπτη, την έκδοση του σχετικού πιστοποιητικού, και

(v) την ετοιμασία και υποβολή προς τον Εντολέα του Τελικού Λογαριασμού του Έργου σε σχέση με την αναληφθείσα από αυτόν υπηρεσία για οριστικό διακανονισμό.

**15. ΕΚΧΩΡΗΣΗ ΣΥΜΦΩΝΙΑΣ:**

Κανένα από τα Μέρη της Συμφωνίας δεν δικαιούται να εκχωρήσει το σύνολο ή οποιοδήποτε μέρος της Συμφωνίας χωρίς τη γραπτή συγκατάθεση του άλλου Μέρους.

**16. ΕΠΙΚΟΙΝΩΝΙΑ:**

(α) Η επικοινωνία μεταξύ Εντολέα και Συμβούλου Μελετητή, η οποία απαιτείται ή επιβάλλεται να πραγματοποιείται δυνάμει της Συμφωνίας, διεξάγεται μόνον πάντοτε μέσω του Μελετητικού Γραφείου και πρέπει να γίνεται γραπτώς, ή τουλάχιστον να επιβεβαιώνεται γραπτώς, με οποιοδήποτε τρόπο (φαξ, email, ταχυδρομείο, με το χέρι), από ένα από τα Μέρη:

(β) Κάθε οδηγία προς τον Σύμβουλο Μελετητή θα παρέχεται από τον Εντολέα μέσω του Μελετητικού Γραφείου:

Νοείται ότι επίσημα πρακτικά συνεδρίας σχετικής με το Έργο στην οποία παρευρίσκονται τα Μέρη αποτελούν γραπτή επικοινωνία και δεσμεύουν τα Μέρη.

(γ) Επικοινωνία διενεργούμενη ως ανωτέρω και αποσκοπούσα στην τροποποίηση της Συμφωνίας πληροί την απαίτηση γραπτού τύπου της Συμφωνίας.

(δ) Για τους σκοπούς της παρούσας Συμφωνίας, ο όρος “επικοινωνία” περιλαμβάνει οποιαδήποτε έγκριση, συγκατάθεση, οδηγία, γνωστοποίηση ή άλλη ενημέρωση.

**17. ΔΕΣΜΕΥΤΙΚΟΤΗΤΑ:**

Τα Μέρη συμφωνούν και αποδέχονται ότι όλοι οι όροι της παρούσας Συμφωνίας είναι βασικοί και ουσιώδεις και αναλαμβάνουν την πιστή τήρηση και εφαρμογή τους και επιπρόσθετα συμφωνούν ότι οποιαδήποτε παράβαση οποιουδήποτε όρου της Συμφωνίας αυτής, θα δημιουργεί προς όφελος του αναίτιου Μέρους πέραν οποιουδήποτε άλλου δικαιώματος ρητά καθοριζομένου στην παρούσα Συμφωνία ή στο Νόμο, δικαίωμα τερματισμού και αποζημίωσης.

**18. ΤΡΟΠΟΠΟΙΗΣΗ:**

Καμία τροποποίηση της παρούσας Συμφωνίας δεν θα ισχύει παρά μόνο αν συνομολογείται γραπτώς και φέρει την υπογραφή ενός εκάστου των Μερών.

**19. ΕΜΠΙΣΤΕΥΤΙΚΟΤΗΤΑ:**

(α) Με εξαίρεση όπου και όπως ο νόμος ορίζει ή άλλη κανονιστική διάταξη αρχής, κυβερνητικής ή άλλης, με αρμοδιότητα από το νόμο και στην εξουσία της οποίας υπόκειται οποιοδήποτε από τα Μέρη καμία ανακοίνωση ή αποκάλυψη σχετικά με τους όρους της παρούσας Συμφωνίας δεν είναι επιτρεπτή από τα Μέρη χωρίς την προηγούμενη γραπτή συναίνεση του ετέρου Μέρους, το οποίο δεν δύναται να αρνείται χωρίς εύλογη αιτία.

(β) Προκειμένου να καταστεί δυνατή η συνομολόγηση της παρούσας Συμφωνίας κάθε Μέρος έχει προβεί σε αποκάλυψη ή απαιτείται να αποκαλύψει στοιχεία και πληροφορίες οι οποίες ανήκουν αποκλειστικά στη σφαίρα δικής του κυριότητας και επιρροής και είναι εμπιστευτικές (εφεξής “Εμπιστευτικές Πληροφορίες”). Ως εκ τούτου τα Μέρη συμφωνούν ότι τόσο αυτά όσο και οποιοσδήποτε από τους αξιωματούχους, υπαλλήλους ή/και εκπροσώπους των Μερών έλαβαν ή θα λάβουν Εμπιστευτικές Πληροφορίες θα τηρήσουν οποιαδήποτε Εμπιστευτική Πληροφορία σε απόλυτη μυστικότητα και δεν θα αποκαλύψουν τέτοια πληροφορία παρά μόνο σε ότι αφορά την εφαρμογή και εκτέλεση των όρων της παρούσας Συμφωνίας ή εάν αυτό επιβάλλεται από νόμο ή διαταχθεί από αρμόδιο Δικαστήριο.

(γ) Η δυνάμει της παρούσας παραγράφου υποχρέωση εμπιστευτικότητας των Μερών, ισχύει και μετά τη λήξη της παρούσας Συμφωνίας. Σε περίπτωση αθέτησης από το ένα Μέρος της ως άνω υποχρέωσης, το έτερο Μέρος, έχει το δικαίωμα να τερματίσει τη Συμφωνία και/ή να διεκδικήσει αποζημιώσεις για όλες τις ζημιές που τυχόν έχει υποστεί εξαιτίας της αποκάλυψης.

**20. ΑΚΥΡΟΤΗΤΑ ΟΡΩΝ:**

Αν για τον οποιοδήποτε λόγο οποιοσδήποτε από τους όρους της παρούσας Συμφωνίας κριθεί ως παράνομος ή άκυρος ή ανεκτέλεστος, τότε ο συγκεκριμένος όρος θα θεωρείται, αν τούτο είναι δυνατόν, ότι συμφωνήθηκε να διαφοροποιηθεί στον ελάχιστο δυνατό βαθμό που θα τον μετέτρεπε σε νόμιμο, αν δε τούτο δεν είναι δυνατό, τότε δεν θα έχει ισχύ και θα θεωρηθεί ως μη περιλαμβανόμενος στην παρούσα Συμφωνία, χωρίς ωστόσο να ακυρώνει ή καθ’ οιονδήποτε άλλο τρόπο να επηρεάζει τις υπόλοιπες πρόνοιες της παρούσας Συμφωνίας.

**21. ΑΛΛΟΙ ΟΡΟΙ:**

(α) Η παρούσα Συμφωνία είναι έγκυρη και δεσμευτική και δημιουργεί δικαιώματα και υποχρεώσεις για τα Μέρη.

(β) Με την υπογραφή της παρούσας Συμφωνίας, τα Μέρη αναλαμβάνουν όπως προβούν αμέσως σε όλες τις αναγκαίες πράξεις και ενέργειες για την εκτέλεση, υλοποίηση, ολοκλήρωση και εφαρμογή της.

**22. ΕΦΑΡΜΟΣΤΕΟ ΔΙΚΑΙΟ:**

Η παρούσα Συμφωνία θα διέπεται από και θα ερμηνεύεται με βάση και σύμφωνα με τους νόμους της Κυπριακής Δημοκρατίας.

**23. ΕΙΔΟΠΟΙΗΣΕΙΣ:**

(α) Συμφωνείται ότι οποιαδήποτε ειδοποίηση σύμφωνα με τους όρους της Συμφωνίας αυτής θα μπορεί να δίδεται με επιστολή, τηλεομοιότυπο ή με ηλεκτρονικό ταχυδρομείο ή με άλλη μορφή γραπτής επικοινωνίας και να απευθύνεται προς το αντίστοιχο Μέρος στις διευθύνσεις που αναφέρονται στο **ΠΑΡΑΡΤΗΜΑ “ΣΤ”** της παρούσας Συμφωνίας.

(β) Σε περίπτωση αποστολής ειδοποίησης με ταχυδρομείο αυτή θα θεωρείται ότι έχει ληφθεί κατά την εκπνοή 72 ωρών από την ώρα της αποστολής της και αν έχει σταλεί με τηλεομοιότυπο ή ηλεκτρονικό ταχυδρομείο θα θεωρείται ότι έχει ληφθεί κατά τον χρόνο της αποστολής της, εφόσον προσκομίζεται η σχετική ένδειξη καλής λήψης.

**24. ΔΙΑΙΤΗΣΙΑ:**

Σε περίπτωση που προκύψει οποιαδήποτε διαφορά ή διαφωνία ή αμφισβήτηση μεταξύ των Μερών στην παρούσα Συμφωνία (είτε κατά τη διάρκεια είτε μετά τη συμπλήρωση ή την αναστολή της παροχής των Υπηρεσιών και είτε πριν είτε μετά τη λύση ή την ισχυριζόμενη λύση της εργοδότησης του Σύμβουλου Μελετητή βάσει της παρούσας Συμφωνίας) σχετικά με την ερμηνεία ή την εκτέλεση ή την εφαρμογή της παρούσας Συμφωνίας ή για οτιδήποτε που περιλαμβάνεται σε αυτή ή που προκύπτει λόγω αυτής της Συμφωνίας ή ως προς τα δικαιώματα, υποχρεώσεις ή καθήκοντα των Μερών, τότε το Μέρος που διαφωνεί έχει δικαίωμα να δώσει ειδοποίηση στο άλλο Μέρος για τη διαφορά αυτή, στη δε περίπτωση αυτή τα Μέρη οφείλουν να προσπαθήσουν για τις επόμενες επτά (7) ημέρες όπως τακτοποιήσουν φιλικά τη διαφορά αυτή. Αν τα Μέρη αποτύχουν, η διαφορά παραπέμπεται στους Ανώτατους Εκτελεστικούς Διευθυντές των Μερών με σκοπό την επίτευξη φιλικού διακανονισμού.

Οποιαδήποτε διαφορά για την οποία δεν έχει επιτευχθεί φιλικός διακανονισμός εντός τριάντα (30) ημερών από την ημερομηνία επίδοσης της πιο πάνω ειδοποίησης (ή άλλης τέτοιας περιόδου που δυνατό να συμφωνήσουν τα Μέρη), χωρίς να αποκλείεται η διαδικασία μεσολάβησης, θα επιλύεται οριστικά με διαιτησία με βάση τους εκάστοτε ισχύοντες Κανονισμούς Διαιτησίας του ΕΤΕΚ, σύμφωνα με τις πρόνοιες του περί Διαιτησίας Νόμου (Κεφ. 4) της Κυπριακής Δημοκρατίας, από ένα διαιτητή κοινής αποδοχής, στην ελληνική γλώσσα και με έδρα τη Λευκωσία. Σε περίπτωση που τα Μέρη αδυνατούν να συμφωνήσουν στο διορισμό του διαιτητή, τότε ο διορισμός θα γίνεται από τον Πρόεδρο του ΕΤΕΚ.

**25. ΣΕ ΕΠΙΒΕΒΑΙΩΣΗ ΤΩΝ ΠΙΟ ΠΑΝΩ,** τα Μέρη έθεσαν τις υπογραφές τους κατά την ημερομηνία που αναφέρεται στην αρχή της παρούσας Συμφωνίας.

Ο ΕΝΤΟΛΕΑΣ

Υπογραφή ……………………………..

Όνομα .…………………….……..

Θέση …………………………….

Ο ΣΥΜΒΟΥΛΟΣ ΜΕΛΕΤΗΤΗΣ

Υπογραφή ……………………………..

Όνομα .…………………….……..

Θέση …………………………….

ΜΑΡΤΥΡΑΣ:

Υπογραφή ……………………………..

Όνομα .…………………….……..

ΑΔΤ …………………………….

Το ΕΤΕΚ θεωρεί την αρχική, ελληνική, έκδοση των εκδόσεών του ως την αυθεντική έκδοση και δεν φέρει καμία απολύτως ευθύνη για την πληρότητα, την ορθότητα, την επάρκεια ή για οτιδήποτε άλλο, των μεταφρασμένων εγγράφων του ΕΤΕΚ για οποιαδήποτε χρήση δύναται να δοθεί στα μεταφρασμένα έγγραφα.

1. Κανονισμός 4(2) των περί Δεοντολογίας των Μελών του ΕΤΕΚ Κανονισμών. [↑](#footnote-ref-1)
2. Η παρούσα Συμφωνία και η Εξουσιοδότηση Εντολέα σε Εγγεγραμμένους Μηχανικούς για Παροχή Υπηρεσιών θα πρέπει να λαμβάνονται ως αμοιβαίως ερμηνευμένα και να θεωρείται ότι συμπληρώνει το ένα το άλλο, αλλά σε περίπτωση ασάφειας ή σύγκρουσης υπερισχύει η παρούσα Συμφωνία. [↑](#footnote-ref-2)
3. Ή όπως διαφορετικά ήθελε συμφωνηθεί [↑](#footnote-ref-3)
4. Υπηρεσίες έκδοσης πιστοποιητικού ενεργειακής απόδοσης: Παράρτημα “Z” [↑](#footnote-ref-4)
5. Υπηρεσίες Συντονιστή Ασφάλειας και Υγείας Μελέτης αναφέρονται ενδεικτικά στο Παράρτημα “Z”. [↑](#footnote-ref-5)
6. Υπηρεσίες που αφορούν μελέτη υποδομής εσωτερικής καλωδίωσης: Παράρτημα “Z” [↑](#footnote-ref-6)